钦定古今图书集成/历象汇编/庶征典/第145卷 > 《马仙纪梦》郭子章
## 钦定古今图书集成/历象汇编/庶征典/第145卷 > 《马仙纪梦》郭子章

天下之来物，有吉有凶，有福有祸，有祥有殃，有休有
咎，芒乎芴乎，言之如吹影，思之如镂尘。而夫人乃有
梦而知之者，往往预以告人，而及其吉凶祸福，休咎
祥殃之应宜著也，晓然若目睹其事，而无毫发僭爽。
夫人与阴阳通气，身与乾坤并形，吉凶往复，潜相关
通。故曰：“心应枣，肝应榆，我通天地，将阴梦水，将晴梦”
火，故曰“梦中有天地存焉”，而何足以异哉。虽然，此梦
而知者，而亦有不梦而知者，与不能梦而知者，彼诚
神人也，其精不燥，其神不挠，其和不滑，故梦亦觉也，
觉亦梦也，故曰至诚前知至神，无远近幽深，遂知来
物，故曰“真人不梦。”其次昏旭异候，梦觉殊景，昼燥夜
息，昼挠夜寂，昼滑夜湛，故觉未必觉也，梦乃觉也。有
如南隅古莽之国，以梦之所为，实觉之所见，是即余
所谓觉而知者。下此昼则呻呼而役役，夜则昏惫而
于于，燥者焱，挠者淆，滑者散，心傥傥而无羁，物迭迭
而无息。有如阜落之国，多驰少休，常觉而不眠，而又
安所梦矣。若予入闽匝岁，而举子二，予方未子时，余
知之。余家人知之，建州知之。其梦耶？其不梦耶？往辛
未，余归省大父若父。祖道戒之曰：“而年几三十，未子
而，和而神则子，葆而元则子，而又刑官也，省而刑则
子。”余谨识之。入建而削桁杨之接折，断梏桎之凿枘，
稍隙则捐迹返一，求所以不燥不挠不滑者。久而内
子有身，予私筹之曰：“大父若父言，信乎？”已果举长子
建，名以郡也。不五月，而内子复有身。予又私筹之曰：
“大父若父言信乎？”已又果举次子延，时予方在延，亦
名以郡也。然方夫建与延未举也，余内子先以其梦
告我矣。其言曰：“癸酉元夕，梦一元冠皓髯长者，引至
阶前，已而一紫衣妇从天门冉冉下，手持一巨儿与
之，且曰：‘善饭’。三月而建生。后三月，复梦前”皓髯者引
至郭外三里许地，名曰木樨林。林旁有沼，沼水清且
涟，可鉴眉发。既至而前紫衣妇坐黄盖下，云装烟驾，
芬芬郁郁，从者驰声。皓髯者曰：“沼内有珠三，若取一
与某。”皓髯者闻命入水。须臾持珠出，如月方东，如镜
脱炉，氤氲蒸蒸，从珠上起，紫衣妇又亲持以畀之。时
建方在襁，延犹未胎。予以其梦语同年田君竹山黄
君植庭黄君建。里人闻而讶然曰：“奇哉！城南故有木
樨林，林旁故有沼林阜有仙妃祠，建人祈嗣者辄祷，
祷辄应。意者神明贶君将举次郎耶？”于是建里巷啧
啧传余必举次子，果于甲戌三月诞延。于是建里巷
又啧啧称仙妃神而祈嗣者，昔皆以梦卜，妃屦舄冠
盖翩翩祠外矣。夫不识变感之所起者，事至则惑其
所由然；识变感之所起者，事至则知其所由然。予子
他日之寿否贤否，俱未可知，而顾独前知其必男也，
男而又男也。以为非梦耶？余内子固尝两梦之也，以
为尽知于梦耶？予内子未梦时，大父若父又先予告
矣。意予内子梦而知之者也。妃阴类，以阴从阴，同气
而梦，宜也。不然，而何不予梦也？大父若父，庶几不梦
而知者，其和神、葆元、省刑之旨，似诚神人之所谓不
滑、不挠、不燥者也。乃若予所自知，则又在乎梦不梦
之间。其梦也，归其贶于神之灵；而其不梦也，归其根
于大父若父之仁。而又以告建之履舄冠盖于妃祠
外者，求知于梦盍？先求知于不梦？祈梦于神？盍先修
其不梦者于吾之神明，而毋徒以梦琐琐渎神也。